**VASAS ÖNSEGÉLYEZŐ PÉNZTÁR**

**1086. Budapest, Magdolna u. 5-7**

**Tel/fax: 313-8489**

**JEGYZŐKÖNYV: az IT 2016. március 03-i üléséről**

Jelen vannak: jelenléti ív szerint

Kovács Anikó IT elnök köszönti a jelenlévőket, majd bejelenti, hogy az IT határozatképes, mivel mind az 5 IT tag jelen van.

Napirendek:

1. Tájékoztatás a Pénztár 2015. IV. negyedévi gazdálkodásáról
2. Felkészülés az MNB átfogó vizsgálatára
3. Alapszabály módosítása
4. Küldöttközgyűlés előkészítése, időpontja
5. Különfélék
* A Pénztár alkalmazottjának továbbfoglalkoztatása
* A kizárásról szóló értesítő tartalmának módosítása
* egy szülési segélykérelem

Az IT a napirendeket egyhangúlag elfogadta.

Ezt követően Kovács Anikó felkéri Hatosné Jáborcsik Évát, hogy tájékoztassa az IT tagjait a Pénztár 2015. IV. negyedévi gazdálkodásáról.

Hatosné Jáborcsik Éva elmondta, hogy a 2015. évben a szolgáltatások kifizetése a tervezettnél kevesebb összegben történt. A működési kiadás is kevesebb volt a tervezettnél, ezért a Pénztár év végi eredménye is kedvezőbben alakult a tervezettnél.

A taglétszám csökkenése ellenére több tagdíj folyt be, mint a tervezett. /Melléklet/

Kovács Anikó tájékoztatta az IT tagjait, hogy megérkezett az értesítés az MNB teljes átfogó vizsgálatáról február 11-én faxon, majd február 17-én postai úton is. A levélben tájékoztatást kapott a Pénztár a helyszíni vizsgálat kezdetéről és a várható befejezés időpontjáról. A helyszíni vizsgálat 2016. március 7-e és március 16-a között lesz. Ezt követően az MNB február 18-án e-mailben küldte meg a dokumentumbekérő levelét. Az előzetesen bekért dokumentumokat szkennelve 2016. március 01-ig kellett CD-re írva az MNB-hez eljuttatni. A helyszíni ellenőrzést megelőzően még tájékoztatást adnak arról, hogy a helyszíni vizsgálat megkezdésének napjára mely dokumentumokat kérnek szkennelt formában CD-re írva. /Melléklet/

Kovács Anikó IT elnök az Alapszabály módosításával kapcsolatosan felkérte Hatosné Jáborcsik Évát, hogy a soron következő IT ülésre az öpt. törvényi előírásoknak megfelelő átvezetéseket tegye meg. A következő IT ülésen az Alapszabály módosításai javaslatok megvitatásra kerülnek.

Kovács Anikó tájékoztatta az IT tagjait, hogy Orosháziné Csorba Anita EB tag bejelentette, hogy kilépett a szakszervezetből és írásban lemondott a VÖP EB tagi tisztségéről. Ez a döntés azzal jár, hogy a soron következő Küldöttközgyűlésen új EB tagot kell választani. Kovács Anikó elmondta, felveszi a kapcsolatot a Jelölő Bizottság elnökével, hogy tegyék meg a szükséges intézkedéseket a jelölt állítására.

Kovács Anikó IT elnök a soron következő Küldöttközgyűlés időpontjául 2016. május 12-ét javasolja.

***2016.03.03./1. számú határozat:***

*Az Igazgatótanács a Küldöttközgyűlés időpontjául a javasolt 2016. május 12-ét egyhangúlag elfogadta.*

Kovács Anikó IT elnök tájékoztatta az IT tagjai, hogy Szabó Ágnes a Pénztár alkalmazottja azzal kereste meg, hogy ebben az évben szeretne a nők 40 éves munkaviszonya kapcsán nyugdíjba menni, de a törvényi lehetőségnek megfelelően szeretne még egy ideig nyugdíj mellett tovább dolgozni. Kovács Anikó elmondta, hogy maga részéről támogatja azt, hogy nyugdíj mellett tovább maradjon a Pénztár alkalmazásában.

***2016.03.03./2. számú határozat:***

*A Pénztár Igazgatótanácsa egyhangúlag elfogadta, hogy Szabó Ágnes nyugdíjba vonulása esetén tovább maradjon a Pénztár alkalmazásában.*

Kovács Anikó IT elnök az elmúlt évben bevezetett kizárásról szóló értesítővel kapcsolatosan elmondta, hogy olyan vélemények érkeztek hozzá a levél hangvételével kapcsolatosan, melynek kapcsán arra az álláspontra jutott, hogy a levél tartalmát át kell fogalmazni.

Kérte az IT tagjait, hogy a soron következő IT ülés időpontjáig tegyenek javaslatot a kizárásról szóló értesítő tartalmának módosítására.

Kovács Anikó a következő téma keretében felkérte Szabó Ágnest a Pénztár alkalmazottját, hogy tájékoztassa az IT tagjait Cseri Albert szülési segélykérelme kapcsán 2016.02.26-án benyújtott kivizsgálási kérelméről.

Szabó Ágnes elmondta, hogy 2016.02.16-án szülési segélykérelem érkezett Cseri Alberttől, aki a Wescast Hungary Autóipari Zrt. Vasas Szakszervezeti Alapszervezet szakszervezeti tagja és úgy tudta, hogy pénztártag is. Mivel nem tagja a Pénztárnak, e-mailben tájékoztattuk a Wescast Alapszervezetet a szülési segély elutasításáról. Ezt követően a Wescast Alapszervezet kifogást emelt, majd Cseri Albert kivizsgálási kérelmet nyújtott be az Igazgatótanács felé. A csatolt dokumentumok csak azt igazolják, hogy Cseri Albert a Wescast Alapszervezet szakszervezeti tagja, de pénztári belépési nyilatkozatot nem tudtak csatolni. Szabó Ágnes elmondta, hogy 2 éve próbálja egyeztetni a Wescast Alapszervezettel a pénztártagokat, többszöri e-mail váltás kapcsán jelezte a SZIR nyilvántartással történő összevetés kapcsán, hogy kik azok, akik nem tagjai a pénztárnak, ezek között szerepelt Cseri Albert is. Kérte a Wescast Alapszervezet titkárát, hogy rendezzék a helyzetet. Szabó Ágnes elmondta továbbá, hogy a Wescast Alapszervezettől nem érkezik rendszeresen utalási taglista, így folyamatos egyeztetésre van szükség a tagsági viszonyok tisztázására. Ebben a Pénztár mindig készségesen részt vesz.

 ***2016.03.03./3. számú határozat:***

*Az Igazgatótanács egyhangúlag elutasította, Cseri Albert szülési segélykérelmét, mivel semmilyen dokumentummal nem tudta igazolni a pénztári tagságát.*

A soron következő IT ülés időpontja várhatóan 2016. április 21-e lesz.

Végül Kovács Anikó megköszönte az aktív részvételt és bezárta az ülést.

Budapest, 2016. március 03.

 Szabó Ágnes Kovács Anikó

 jegyzőkönyv-vezető s.k. IT elnök s.k.